Banos - Puyo:  02.11./03.11.2006  Grad wo mir Banos richtig Amazonas hei wöuä verlah, hei mir plötzlech äs Kamera-Team gse dr Vulkan filmä. Im Gägäsatz zu geschter hett dr Tungurahua hütt richtig dampfet. Wow, so gfauts üs scho viel besser! Mir hei rächtsumgchehrt gmacht und am nä Ussichtspunkt ds ganzä Spektakel fotographisch feschtghalte. So präsentiert sech dr Vulkan scho einiges interessanter! Nach langem bestuhne, hei mir's glich no gschafft Banos ds verlah. Hett üs scho fasch chli gröit, denn hie hei mir für di  letschtä 3 Nächt dr perfekt Schlafplatz gfunde: uf em nä ruehigä Hotelparkplatz hei mir gratis übernachtet und derzue ersch no di suberi Schissi chönnä bruchä. Das isch üs bis jetz ds Ecuador no fasch nie passiert! D Witterfahrt hett üs i die tropischä Urwaldgebiet zur glichä Hotelchötti gfüehrt. Churz vor Puyo ir Hosteria Monte Selva hei mir üs für nä witteri Nacht niederglah. Allerdings hei sie üs dört pro Nacht 11 USD 25 pro Person wöuä abchnüpfe. U das nur für ufem Parkplatz ds pennä incl. z' Morgä und  Poolbenützig. Dank üsem Verhandligsgschick, hei mir ä witteri Gratis-Nacht verbracht :-) Da die Hosteria verschiedeni Aktivitätä abietet, hei mir lieber chli vo däm profitiert! Für das si d Prisä de u billig gsi. Uf em nä Dschungu-walk mit Guide hei mir diversi haubfreii Tier chönnä beobachte. Vor auem d Affä und d Ozelote hei üs interessiert!  Ou ds billigä (5 USD) SPA-Agebot hett glockt. SPA-Shamanico incl. 3 Schlammbäder, Eucalyptus-Dampfbad, Ganzkörper-Schlamm-Behandlig und äs Chrütter-Sprudelbad.  Für ä Märsu d Premiere in Sachen Wellness und SPA :-) Hett ihm aber sehr pässlet! Mit em nä glattä Bebehüttli si mir nur äs paar Kilometer wittergfahre bis zur nächschte Tier-rescue-station. Hie hett's Affä gä vor ganz frächä Sortä! Die hei zum Teil a gwüssi Personä im Bekanntäkreis erinneret :-))) Dr frächscht isch ä Capuchin (?) gsi...är hett di angerä Totächopfäffli gjagt und am Schwanz id Töifi grissä! Nach Kenya hei mir zum erschtä mau ds Südamerika wieder chönnä ä Schlange häbä. Ä jungi Boa hett sech  um üsi Armä gschlänglet :-)